CELEX: 32022R0826
Language: el
Date: 2022-05-23 00:00:00
Title: Κατ’ εξουσιοδότηση κανονισμός (ΕΕ) 2022/826 της Επιτροπής της 23ης Μαρτίου 2022 για τη διόρθωση και την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις από την περιοχή περιορισμού αλιείας για το φασί Ατλαντικού

30.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 147/22
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/826 ΤΗΣ ΕΠΙΤΡΟΠΗΣ
         της 23ης Μαρτίου 2022
         για τη διόρθωση και την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις από την περιοχή περιορισμού αλιείας για το φασί Ατλαντικού
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (1), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2019/1241 σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων περιέχει σφάλμα στο παράρτημα V μέρος Γ, το οποίο πρέπει να διορθωθεί.
                  
               
                     (2)
                  
                  
                     Ενώ η αιτιολογική σκέψη 5 του κατ’ εξουσιοδότηση κανονισμού (ΕΕ) 2021/1160 (2) κάνει λόγο για «δανέζικους γρίπους με άγκυρα», η αντίστοιχη διάταξη του παραρτήματος αναφέρεται μόνο σε «δανέζικους γρίπους». Δεδομένου ότι το άρθρο 6 παράγραφος 18 του κανονισμού (ΕΕ) 2019/1241 δεν κάνει διάκριση μεταξύ δανέζικων γρίπων και σκωτσέζικων γρίπων/«flyshooters», η διάταξη του παραρτήματος V, ως έχει, ενδέχεται να ερμηνευθεί εσφαλμένα ότι ισχύει τόσο για τους δανέζικους γρίπους με άγκυρα όσο και για τους σκωτσέζικους γρίπους.
                  
               
                     (3)
                  
                  
                     Ο κατ’ εξουσιοδότηση κανονισμός (ΕΕ) 2021/1160 βασίζεται σε κοινή σύσταση που υποβλήθηκε στις 19 Οκτωβρίου 2020 από το Βέλγιο, τη Δανία, τη Γερμανία, τη Γαλλία, τις Κάτω Χώρες και τη Σουηδία (στο εξής: ομάδα Scheveningen), οι οποίες έχουν άμεσο συμφέρον διαχείρισης της αλιείας στη Βόρεια Θάλασσα. Στο τμήμα 3.1.2 της κοινής σύστασης γίνεται συγκεκριμένη διάκριση μεταξύ του δανέζικου γρίπου που ανασύρει τα αλιευτικά εργαλεία ενώ το σκάφος είναι αγκυροβολημένο (γρίπος με άγκυρα) και του σκωτσέζικου γρίπου, επιβεβαιώνοντας ότι η πρόθεση των κρατών μελών ήταν η εφαρμογή της αιτούμενης εξαίρεσης μόνο για τον δανέζικο γρίπο με άγκυρα.
                  
               
                     (4)
                  
                  
                     Η αξιολόγηση της ΕΤΟΕΑ, καταλήγοντας στο συμπέρασμα ότι η θέσπιση της ειδικής εξαίρεσης για τον δανέζικο γρίπο δεν αναμένεται να επηρεάσει σημαντικό το επίπεδο προστασίας εντός της περιοχής, αναφερόταν μόνο στον δανέζικο «γρίπο με άγκυρα» (κωδικός εργαλείου SDN (3)) και όχι στον «σκωτσέζικο» γρίπο ή στον γρίπο «flyshooter»/«flydragger» (κωδικός εργαλείου SSC  (3)).
                  
               
                     (5)
                  
                  
                     Ως εκ τούτου, το παράρτημα V του κανονισμού (ΕΕ) 2019/1241 θα πρέπει να διορθωθεί ώστε να διευκρινιστεί ότι η προτεινόμενη εξαίρεση ισχύει μόνο για τους δανέζικους γρίπους που ανασύρουν τα αλιευτικά εργαλεία ενόσω το σκάφος είναι αγκυροβολημένο [δανέζικος γρίπος με άγκυρα - κωδικός εργαλείου SDN)].
                  
               
                     (6)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) 2019/1241 διορθώνεται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 198 της 25.7.2019, σ. 105.
         
            (2)  Κατ’ εξουσιοδότηση κανονισμός (ΕΕ) 2021/1160 της Επιτροπής, της 12ης Μαΐου 2021, για την τροποποίηση του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου όσον αφορά την περιοχή περιορισμού αλιείας για τη σαρδελόρεγγα και την περιοχή περιορισμού αλιείας για το φασί Ατλαντικού στη Βόρεια Θάλασσα (ΕΕ L 250 της 15.7.2021, σ. 4).
         
            (3)  Παράρτημα XI του εκτελεστικού κανονισμού (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 64).
      
      
         
            ΠΑΡΑΡΤΗΜΑ
            Το μέρος Γ του παραρτήματος V του κανονισμού (ΕΕ) 2019/1241 τροποποιείται ως εξής:
            
                        1.
                     
                     
                        το σημείο 2.2 στοιχείο δ) αντικαθίσταται από το ακόλουθο κείμενο:
                        
                                    «δ)
                                 
                                 
                                    σκάφη των οποίων η ισχύς μηχανών υπερβαίνει τα 221 kW και τα οποία να χρησιμοποιούν δανέζικους γρίπους που ανασύρουν τα αλιευτικά εργαλεία ενόσω το σκάφος είναι αγκυροβολημένο (δανέζικος γρίπος με άγκυρα - SDN), εφόσον τα εν λόγω σκάφη συμμορφώνονται με το μέγεθος ματιών που προβλέπεται στο σημείο 1.1 του μέρους Β το παρόντος παραρτήματος.»